CELEX: 32020R0205
Language: ro
Date: 2020-02-14 00:00:00
Title: Regulamentul (UE) 2020/205 al Comisiei din 14 februarie 2020 de modificare a Regulamentului (CE) nr. 2073/2005 în ceea ce privește Salmonella în carnea de reptile (Text cu relevanță pentru SEE)

17.2.2020   
               
               
                  RO
               
               
                  Jurnalul Oficial al Uniunii Europene
               
               
                  L 43/63
               
            
         REGULAMENTUL (UE) 2020/205 AL COMISIEI
         din 14 februarie 2020
         de modificare a Regulamentului (CE) nr. 2073/2005 în ceea ce privește Salmonella în carnea de reptile
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (1), în special articolul 4 alineatul (4),
         întrucât:
         
                     (1)
                  
                  
                     Regulamentul (CE) nr. 2073/2005 al Comisiei (2) prevede criteriile microbiologice pentru anumite microorganisme și normele de punere în aplicare care trebuie respectate de operatorii din sectorul alimentar în ceea ce privește cerințele de igienă generale și specifice menționate la articolul 4 din Regulamentul (CE) nr. 852/2004.
                  
               
                     (2)
                  
                  
                     În special, Regulamentul (CE) nr. 2073/2005 stabilește criterii de siguranță alimentară care definesc gradul de acceptabilitate al unui produs alimentar sau a unui lot de produse alimentare aplicabil produselor introduse pe piață. Regulamentul respectiv nu prevede criterii de siguranță alimentară pentru carnea de reptile.
                  
               
                     (3)
                  
                  
                     „Raportul de sinteză al Uniunii Europene privind tendințele și sursele zoonozelor, ale agenților zoonotici și ale focarelor de toxiinfecție alimentară în 2016” (3), publicat de Autoritatea Europeană pentru Siguranța Alimentară (EFSA) și Centrul European de Prevenire și Control al Bolilor (ECDC), afirmă că salmoneloza umană este a doua boală umană cu transmitere prin alimente cel mai des raportată la nivelul Uniunii, cu aproximativ 95 000 de cazuri raportate anual.
                  
               
                     (4)
                  
                  
                     În 2007, EFSA a adoptat un aviz științific privind riscurile pentru sănătatea publică pe care le implică consumul uman de carne de reptile (4), conform căruia reptilele sunt bine cunoscute drept purtătoare de specii de Salmonella. Avizul științific analizează practicile agricole și observă o rată ridicată documentată de purtători intestinali la crocodilii vii, care se reflectă într-o rată la fel de ridicată de contaminare a cărnii proaspete și congelate provenite de la aceste animale. Avizul științific concluzionează că Salmonella este considerată ca reprezentând cel mai relevant pericol bacterian care poate apărea în carnea de reptile și constituie un risc semnificativ pentru sănătatea publică.
                  
               
                     (5)
                  
                  
                     În Uniune, producția de carne de reptile este limitată, dar, conform datelor disponibile în baza de date de referință a Eurostat pentru statistici detaliate privind comerțul internațional cu mărfuri (Comext) (5), importurile din țări terțe de carne proaspătă, refrigerată sau congelată și organe comestibile de reptile au înregistrat o tendință ascendentă în ultimii zece ani, cu o creștere de peste 50 % a cantității importate în perioada 2007-2017 și o medie anuală a importurilor în Uniune de aproximativ 100 de tone.
                  
               
                     (6)
                  
                  
                     Având în vedere potențialul risc semnificativ pentru sănătate reprezentat de posibila prezență a salmonelei în carnea de reptile, ar trebui stabilit un criteriu de siguranță alimentară în Regulamentul (CE) nr. 2073/2005 pentru carnea de reptile. Acest criteriu de siguranță alimentară ar trebui să oblige operatorii din sectorul alimentar să ia măsuri în etapele anterioare ale producției de carne de reptile, pentru a contribui la reducerea prezenței tuturor serotipurilor de Salmonella care sunt relevante din punctul de vedere al sănătății publice.
                  
               
                     (7)
                  
                  
                     Standardul internațional EN/ISO 6579-1 este metoda orizontală de detecție a salmonelei în alimente și în hrana pentru animale. Anexa I la Regulamentul (CE) nr. 2073/2005 precizează că standardul respectiv este metoda analitică de referință pentru criteriile de siguranță alimentară privind Salmonella. Prin urmare, ar trebui să se prevadă că standardul respectiv este metoda analitică de referință pentru verificarea conformității cu criteriul de siguranță alimentară pentru Salmonella în carnea de reptile.
                  
               
                     (8)
                  
                  
                     Prin urmare, Regulamentul (CE) nr. 2073/2005 ar trebui modificat în consecință.
                  
               
                     (9)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Regulamentul (CE) nr. 2073/2005 se modifică după cum urmează:
            
                        1.
                     
                     
                        La articolul 2, se adaugă următoarea literă (q):
                        
                                    „(q)
                                 
                                 
                                    «carne de reptile» înseamnă carne de reptile, astfel cum se prevede la articolul 2 punctul 16 din Regulamentul delegat (UE) 2019/625 al Comisiei (*1).
                                 
                              
                           (*1)  Regulamentul delegat (UE) 2019/625 al Comisiei din 4 martie 2019 de completare a Regulamentului (UE) 2017/625 al Parlamentului European și al Consiliului în ceea ce privește cerințele pentru intrarea în Uniune a transporturilor de anumite animale și mărfuri destinate consumului uman (JO L 131, 17.5.2019, p. 18)”."
                        
                     
                  
                        2.
                     
                     
                        Anexa I se modifică în conformitate cu anexa la prezentul regulament.
                     
                  
         
            Articolul 2
         
         
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 februarie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 139, 30.4.2004, p. 1.
         
            (2)  Regulamentul (CE) nr. 2073/2005 al Comisiei din 15 noiembrie 2005 privind criteriile microbiologice pentru produsele alimentare (JO L 338, 22.12.2005, p. 1).
         
            (3)  EFSA Journal 2017;15(12):5077.
         
            (4)  EFSA Journal (2007) 578, 1-55.
         
            (5)  Codurile 0208 50 00 și 0210 93 00 din nomenclatura combinată, astfel cum sunt definite în Regulamentul de punere în aplicare (UE) 2017/1925 al Comisiei de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun (JO L 282, 31.10.2017, p. 1).
      
      
         
            ANEXĂ
            Anexa I la Regulamentul (CE) nr. 2073/2005 se modifică după cum urmează:
            
                        1.
                     
                     
                        În capitolul 1, se adaugă următorul rând 1.30:
                        
                                    Categoria de produse alimentare
                                 
                                 
                                    Microorganisme/toxinele, metaboliții acestora
                                 
                                 
                                    Plan de prelevare de probe
                                 
                                 
                                    Limite
                                 
                                 
                                    Metodă analitică de referință
                                 
                                 
                                    Etapă căreia i se aplică criteriul
                                 
                              
                                    n
                                 
                                 
                                    c
                                 
                                 
                                    m
                                 
                                 
                                    M
                                 
                              
                                    „1.30 Carne de reptile
                                 
                                 
                                    
                                       Salmonella
                                    
                                 
                                 
                                    5
                                 
                                 
                                    0
                                 
                                 
                                    Nedetectate în 25 g
                                 
                                 
                                    EN ISO 6579-1
                                 
                                 
                                    Produse introduse pe piață în timpul perioadei lor de conservare”
                                 
                              
                  
                        2.
                     
                     
                        În capitolul 1, nota de subsol 2 se înlocuiește cu următorul text:
                        
                                    „(2)
                                 
                                 
                                    Pentru punctele 1.1-1.24, 1.27a, 1.28-1.30, m = M.”